
Hvad vil vi gøre i børnehaven Hoppeloppen?
Vi har i vores gruppe valgt at emnet skal være dyr. For at vi kan udføre vores plan skal vi bruge sminke, udklædning, kort med dyr på, en cd, rasle æg og et bjørnetæppe. 

Vi har valgt at vi hver især skal klædes ud som et dyr. Anette: Ko, Anita: Gris, Lisa: Mariehøne og Maja: Kat.

Når vi kommer derud vil vi fortælle dem at vi skal lege og males som dyr. Derefter deler vi børnene op i 4 grupper og maler dem som vi selv ser ud. Derefter synger vi Jens Hansen havde en bondegård med de 3 dyr vi så er malet som. Ikke mariehønen for den siger ingenting. Så er det blevet tid til at børnene skal lege en leg med dyr. Det er et dyrevendespil. Der er to af hver slags dyr. Vi går alle sammen rundt mellem hinanden og bytter kort, når vi siger til skal man så prøve, ved hjælp af lyde, at finde sammen med den som har det samme kort som en selv. Når man har fundet en magen til skal man sætte sig ned. Det sidste par skal gå ud. Og så starter man med at bytte igen lige indtil der er et slags dyr som har vundet. 

Så er tiden kommet til at lege bjørnen sover. Der ligger en midt på gulvet og ”sover” med et bjørnetæppe over sig. Så går alle andre rundt om og synger, til sidst vågner bjørnen og prøver at fange en af de andre. Den som bliver fanget skal så være den næste gang. 

Derefter vil vi lege en elefant kom marcherende med fagter. Alle står i en rundkreds og synger med hinanden i hånden. En går ind og ud af kredsen som en elefant. Hver gang sangen er slut er der en mere som bliver en elefant. 

Så vil vi sidde i en rundkreds med børnene og synge ”jeg ved en lærkerede” og ”mariehønen evigglad”.

Til sidst har vi valgt at lave en ”alle gør som jeg dans”. Det foregår ved at alle står i en rundkreds og der står en i midten. Den i midten viser så de andre hvordan de skal danse. De skal danse som et dyr.     
For at få en stille afslutning har vi valgt at lave ”tælle til 10 nu er dyreleg forbi”. Der klapper alle på lårene 10 gange og siger til sidst ”Nu er dyreleg forbi”. 
De pædagogiske overvejelser:

Vi har i vores pædagogiske overvejelser lagt stor vægt på, at forbedre sprogudviklingen blandt børnene i Hoppeloppen, bl.a. fordi at der er en del tosprogede børn i lige denne børnehave, ligeledes ville vi gerne ind og lave noget hvor børnenes motorik ville blive brugt og forhåbentlig ved gentagende gange blive videreudviklet. Igennem disse to overvejelser kan man også gå ind at hjælpe børnene med at udvikle deres koncentrationsevne.

Hvad er koncentration så for noget?

At skrive om koncentrationsevne kunne blive meget omfattende, så vi prøver her at skrive det lidt kortfattet. Koncentration er når man om en opgave (begivenhed, situation), søger med alle sine sanser (syn, høre, følelser, osv.) at få alle de mulige informationer, man kan få om den givne situation. Børns koncentrationsevne er god, når de kan sortere i hvad der er vigtigt og brugbart frem for det unødvendige og forstyrrende. I det øjeblik børnene har en god koncentrationsevne er de som regel klar til at begynde i skole, så derfor er det vigtigt at pædagogerne i børnehaverne går ind og hjælper børnene med at udvikle en god koncentrationsevne, dette kan bl.a gøres ved forskellige lege, hvor man fokusere på at barnets forskellige sanser bliver brugt. I det vi vil lave med børnene bliver der brugt forskellige sanser, men da vi ikke har mere end ca. 30min. en enkel dag, er meget begrænset hvad vi kan bidrage med med hensyn til. til deres koncentrationsevne, vi håber så at vi giver pædagogerne noget som de kan bruge i deres dagligdag.

Sprog stimulering er som nævnt også vigtig. Vores sprog bliver udviklet hele tiden, fra vugge til grav og gennem generationer. Børn har en medfødt musikalitet som kan udnyttes mht. indlæring af sprog. Allerede i mors mave hører børn rytme (hjerterytme, puls). Spædbørn øver sig hele tiden med lyde og toner og senere med efterligninger og gentagelser (eks. af mor). Selvom små børn ikke forstår betydningen af de ord man bruger når man synger for dem, kan de mærke følelserne bag og det er bl.a. med til at give følelsen af et fællesskab som er vigtig i en socialiseringsproces de udvikler livet igennem.

Mindre børn kan have svært ved at være koncentrerede i lang tid af gangen, så er det vigtigt at selve læringsrummet er i orden. Børnene skal føle sig trygge ved situationen og vi skal tage udgangspunkt i børnenes interesser og sørge for at det er sjovt at lære noget nyt.  

Ved at kombinere ord med rytme/melodi lærer børnene hvornår ordene begynder og slutter og for at børnene nemmere kan lære er det vigtigt at man gentager ordene mange gange. De fleste børn elsker at synge og gerne den samme sang igen og igen. For at fremme forståelsen af ordene kan man tilføje billeder og handling til ordene. Det er desuden vigtigt at børnene får tid til at tænke på det de lærer og at man taler med dem om i hvilken henseende ordene bliver brugt, så at der er en sammenhæng mellem udtalen og rækkefølgen af ordene.

Vi har valgt også at ligge vægt på motorikkens betydning for barnets trivsel og udvikling

Barnets motoriske udvikling har stor betydning for barnets generelle trivsel. En god motorik giver selvværd og mod. Er barnet sikker i sine kropsbevægelser, har det let ved at lege, spille bold, cykle, stå på rulleskøjter og oplever at have succes i legene. Succesen er med til at give barnet lyst til og mod på endnu flere udfoldelser og udfordringer, som igen styrker motorikken. 

Motorikken har også indflydelse på barnets indlæring. Mens et barn med dårlig motorik må bruge energi og koncentration på f.eks. at holde på blyanten og sidde på stolen, kan et barn med større motorisk sikkerhed koncentrere sig om at høre efter i timerne og dermed få størst mulig udbytte af skolegangen. 

Det er derfor vigtigt at være opmærksom på barnets motoriske udvikling så tidligt som muligt. Fornemmer pædagogen at et barn er motorisk usikker af sin alder, er det vigtigt at gøre en indsats for at styrke udviklingen og ikke blot slå sig til ro med ”at det kommer nok hen ad vejen” 

Det motoriske og musikalske hører sammen og er en vigtig del af barnets opvækst. 
Evaluering:

Vi havde mange overvejelser inde i emnevalget. Vi ville gerne have haft et tema om jul, men pga. antallet af børn med anden etnisk baggrund droppede vi det. Så ville vi gerne have et Afrika tema det blev også ændret på baggrund af de samme børn. Til sidst blev vi enige om emnet dyr. 

Der var mange kombinations muligheder med ord og lyd, vi havde som før nævnt at fokus skulle være på dyr og havde valgt 4 forskellige let genkendelige dyr til vores praktiske opgave som jo indeholder sange, sanglege, leg med lyd og billeder samt dans hvor børnene skulle imiterer dyrenes gang. Vi havde bevidst udvalgt nogle af de kendte og børnevenlige aktiviteter som vi mente var aldersvarende til børnehaven. Sangene indeholdte ikke omvendte ordstillinger og handlede om noget børnene kendte til. Dansen og legen burde være enkel og hurtig at lære og i Bjørnen sover brugte vi et bjørneskind med hoved for at visualisere bjørnen. Vi var overbeviste om at alle kunne deltage i aktiviteterne. 

Vi mødte op i børnehaven, klædt ud og sminket. Børnene blev chokket. Da børnene så skulle sminkes bakkede de ud. De ville hverken males eller klædes ud. De fik lov at bestemme og vi gik videre til Jens Hansen. Sangen kendte de ikke, men de raslede med æggene. 

Så blev det tid til vendespillet. Børnene forstod det ikke. De var så tilbageholdende at næsten ingen deltog rigtigt. Det var en fiasko. Meningen forsvandt totalt.

Derefter fandt vi bjørneskindet frem og legede bjørnen sover. Børnene legede og sang, men ingen tog initiativ til at blive bjørn. 

Vi gik videre til En Elefant Kom Marcherende. De sang og grinede, men de ville ikke rigtig være med elefanten. Så sang og spillede vi til Mariehønen Evigglad og Jeg Ved En Lærkerede. Børnene sang og spillede. De kendte ikke Jeg ved En Lærkerede så der spillede de kun. 

Så kom vi til Gør Lige Som Jeg dans. Børnene dansede i rundkredsen men havde ikke lyst til at føre an. 

Til afslutning lavede vi tæl til ti leg. Det virkede fint alle deltog. Til aller sidst måtte børnene røre ved bjørnen. Det ville alle.

Vi evaluerede bagefter med pædagogen som var til stede. Hun roste os. Hun fik selv øjnene op for at børnene var generte og sagde selv at de ikke sang så meget derude. Hun syntes vi skulle have sendt et program ud inden, så de kunne have forberedt børnene. Men der snakkede vi om, at så havde vi ikke set hvad børnene virkelig kunne. 

Vi har svært ved at evaluere på vores pædagogiske overvejelser, fordi børnene ikke var åbne og engagerede nok. Vi kan derfor ikke sige præcis hvilke mål der er blevet opfyldt. 
Alt i alt var børnene totalt understimuleret. De kunne ikke finde ud af at være i fokus. De var ikke vant til at blive inddraget i aktiviteter, at voksne kom ned på deres niveau for at lege med dem.

Vi kan se at vores program var for stramt. Børnene nåede ikke at fordybe sig i aktiviteterne inden der startede en ny. 
Selvom børnene ikke kendte sangene prøvede de at spille og nynne lidt med. Rasle æggene var en stor succes.  

